《四月二十七日同姚同年燮熊鹾尹松之陈明经凤孙小集江亭 其二》
清代·蒋湘南

谁从药店唱飞龙，惊座才名有孟公。气感德星辉旧雨，赋成雌霓鬯雄风。

深谭各抱千秋恨，投刺还疑四海空。领取拈花微笑意，句章姚与豫章熊。

作者简介：清河南固始人，字子潇。道光十五年举人。治经宗许、郑。有《十四经日记》、《七经楼文钞》、《春晖阁诗钞》等。